ཚེ་མཆོག་གླིང་

ཚེ་མཆོག་གླིང་བཀྲ་ཤིས་བསམ་གཏན་གླིང་ནི་ལྷ་ས་སྐྱིད་ཆུའི་ལྷོ་ངོས་གྲིབ་གྲོང་ཚོར་གནས། རབ་བྱུང་བཅུ་གསུམ་པའི་ལྕགས་ཁྱ(༡༧༩༠)གཞུང་ནས་གཙོ་འགན་འཁུར་ཏེ་བཏབ། ལྷ་སའི་གླིང་བཞིའི་གྲས་ཤིག་ཡིན། དེ་ནི་ཏཱི་ལའི་བླ་མའི་སྐུ་ཕྲེང་བརྒྱད་པ་འཇམ་དཔལ་རྒྱ་མཚོའི་ཡོངས་འཛིན་དཀའ་ཆེན་ཡེ་ཤེས་རྒྱལ་མཚན་གྱི་བཞུགས་གནས་སུ་བསྐྲུན། དཀའ་ཆེན་ཡེ་ཤེས་རྒྱལ་མཚན་ཏཱ་ལའི་བླ་མ་འཇམ་དཔལ་རྒྱ་མཚོའི་ཡོངས་འཛིན་དུ་གདན་ཞུ་བྱུང་བ་ལྟར་སྐྱིད་གྲོང་ནས་ལྷ་སར་ཕེབས། སྐབས་དེར་ཡོངས་འཛིན་ཡེ་ཤེས་རྒྱལ་མཚན་ལ་བཞུགས་གནས་དགོན་པ་མེད་ཅིང་། སྔོན་གྱི་བཞུགས་གནས་དགོན་པ་སྐྱིད་གྲོང་བསམ་གཏན་གླིང་ལ་གོར་ཥའི་དམག་གི་འཕྲོག་བཅོམ་དོ་ཕོག་ཚབས་ཆེ་བྱུང་ནས་དེའི་དགེ་འདུན་པ་རྣམས་སྐྱིད་གྲོང་དུ་གནས་མི་ཐུབ་པའི་ནང་ནས་ཁག་གཅིག་ལྷ་སར་འབྱོར་བ་ཡོང་ས་འཛིན་ཉིད་ནས་སྐྱོང་དགོས་ཐོག གོང་མའི་ཞབས་བརྟན་ལའང་དམིགས་ཏེ་དགོན་པ་གསར་བཞེངས་ཀྱིས་མཆོད་གཞིས་རྟེན་ཁུངས་དང་སྦྲགས་གཞུང་ནས་གསར་སྦྱོར་གནང་རྒྱུ་ཡོངས་འཛིན་ཡེ་ཤེས་རྒྱལ་མཚན་ལ་སྙན་སེང་ཞུས་པར་ཁོ་བོ་བན་རྒན་ལ་སྡོད་ཡུལ་གསར་རྒྱག་བྱས་ནས་ཅི་བྱེད། དེ་འདྲ་མི་དགོས་ཞེས་ཞལ་གྱིས་མ་བཞེས་ཀྱང་། རྗེས་སུ་ཡང་སྐྱར་དགོན་པ་ཞིག་གསར་འཛུགས་ཀྱིས་ཡོངས་འཛིན་མཆོག་ནསཞལ་འཛིན་གནང་ན་བསྟན་སྤྱི་དང་བྱེ་བྲག་ལ་དགོན་ཕན་ཆེན་པོ་ཡོད་སྐོར་ཨུ་ནན་ཞུས་མཐར་ཞལ་གྱིས་བཞེས་ཙམ་བྱུང་སྟེ། གྲིབ་ནི་ས་དཔྱད་བཟང་བས་དེར་གཞི་ནས་དགོན་པ་འདེབས་པའི་ལས་གྲྭའི་འགོ་གཙུགས། ཏཱ་ལའི་བླ་མ་རང་ནས་ཐུགས་འཁུར་ཆེན་པོ་གནང་བ་ལྟར་གཞུང་ནས་ལས་གྲྭའི་དོ་དམ་དང་འབྲེལ་གྲོན་དངུལ་སྲང་ཉིས་ཁྲི་ལྷག་ཙམ་བཏང་ཞིང་། ཡོངས་འཛིན་ཡེ་ཤེས་རྒྱལ་མཚན་རང་ནས་དངུལ་སྲང་ཆིག་སྟོང་ལྔ་བརྒྱ་ཙམ་གནང་། དེ་མིན་དད་ཅན་ཁག་ནས་ཀྱང་རྒྱབ་སྐྱོར་ཞུས། གཙུག་ལག་ཁང་དང་། རུང་ཁང་། སྒྲུབ་ཁང་སོགས་འདུལ་བ་དང་མཐུན་པ་དགོས་པ་བཞིན་བཟོ་སྐྲུན་སྤྱིའི་རྒྱ་ཁྱོན་སྤྱི་ཁྲེ་གྲུ་བཞི་མ་བདུན་སྟོང་ཡོད་པའི་གཙུག་ལག་ཁང་ཀ་བ་སུམ་ཅུ་སོ་གཉིས་ཉིས་ཐོག་དང་། ཁྱམས་ཀ་བ་ཉི་ཤུ་རྩ་བརྒྱད་ཀྱི་ས། སྤྱིལ་བུ་དྲུག་ཅུ་རེ་བརྒྱད་བཅས་ལས་དུས་ཡུན་ཟླ་བ་ལྔ་ཙ་ལས་མ་འགོར་བར་བསྐྲུན། དགོན་པ་འདིར་གཙུག་ལག་ཁང་གི་དབུས་སུ་རྟེན་གྱི་གཙོ་བོ་ཐུབ་པ་ལྷ་སའི་ཇོ་བོ་ལས་མཐོ་ཙམ་ཡོད་པ་ཁྲི་རྒྱབ་ཡོལ་དང་བཅས་པ་དང་། གཙང་ཁང་གི་ཐུབ་པའི་གཡས་གཡོན་དུ་ཐུབ་ཆེན་ལྷ་སའི་ཇོ་བོའི་སྐུ་ཚད་དང་མཉམ་པ་རེ། གཟུས་རྡོ་རྗེ་རྒྱལ་མཚན་གྱིས་བཞེངས་པར་གྲགས་པའི་གདུང་རྟེན་ལི་མ་ཐོག་ཚད་མ་རེ། འདུ་ཁང་གི་གོང་གྲལ་གཡས་སུ་ཡོངས་འཛིན་ཡེ་ཤེས་རྒྱལ་མཚན་གྱི་དངུལ་གདུང་ཐོག་ཚད་མ། དེའི་གཡས་གཡོན་དུ་དངུལ་སྐུ་སྐུ་ཚད་མ་རེ། བྲ་སྒོ་རབ་འབྱམས་པའི་ཐུགས་དམ་གྱི་རྟེན་ཙོང་ཁ་པ་ཆེན་པོའི་སྐུ་བརྙན། གོང་བྲལ་གཡོན་དུ་བྱམས་པའི་སྐུ་བརྙན་དེའི་གཡས་གཡོན་དུ་ཨ་ཏི་ཤ་དང་། ཙོང་ཁ་པའི་སྐུ་བརྙན་སོགས་སྐུ་བརྙན་མང་པོ་ཡོད་པ་དང་། ད་དུང་སྣར་ཐང་དཔར་མའི་བཀའ་འགྱུར་དང་བསྟན་འགྱུར་ཆ་ཚང་ཡོད་པའི་བཀའ་འགྱུར་པོད་སོ་སོའི་དབུ་ཤོག་གསུམ་རེ་གསེར་བྲིས་དང་། དཀའ་བསྟན་ཚང་མར་མཛོད་གོས་ཀྱི་ན་བཟའ་གདོང་དར་རང་འགྲིག རྗེ་ཙོང་ཁ་པ་ཆེན་པོའི་གསུང་འབུམ་གསེར་བྲིས་མ་སོགས་གསུང་རབ་དུ་མ་ཡོད། གཙུག་ལག་ཁང་གི་ལྡེབས་བྲིས་སུ་སྟོན་པ་ཤཱཀྱ་ཐུབ་པ་གནས་བརྟན་བཅུ་དྲུག་གིས་བསྐོར་བ་དང་། རྒྱལ་བ་སེང་གེ་ང་རོ། དེ་བཞིན་གཤེགས་པ་ཀུན་གཟིགས། སངས་རྒྱས་མར་མེ་མཛད། རྒྱལ་བ་བྱམས་པ། འོད་དཔག་མེད། ཡོངས་འཛིན་ཡེ་ཤེས་རྒྱལ་མཚན་གྱི་སྐུ་བརྙན་སོགས་སྐུ་བརྙན་མང་པོ་ཡོད་པ་དང་། གདུང་མ་རྣམས་ལ་གསང་བདེ་འཇིགས་གསུམ་དང་། ཚེ་ལྷ་རྣམ་གསུམ་སོགས་ཀྱི་རྩ་སྔགས་ལཉྩ་ལ་གསེར་ཤོག་སྦྱར་མ་སོགས་ཀྱིས་རྣམ་པར་བཀྲ་བ་ཡོད་ཀྱང་། ད་ལྷ་ཤུལ་ཕྲན་བུ་ལས་བསྡད་མེད།